Uznesenie Európskeho parlamentu o európskom zmluvnom práve



Úradný vestník 305 E , 14/12/2006 S. 0247 - 0248



P6_TA(2006)0352 Európske zmluvné právo Uznesenie Európskeho parlamentu o európskom zmluvnom práve Európsky parlament, - so zreteľom na svoje uznesenie z 23. marca 2006 o európskom zmluvnom práve a revízii acquis: ďalší postup [1], - so zreteľom na svoje uznesenie z 26. mája 1989 o činnosti na zosúladenie súkromného práva členských štátov [2], zo 6. mája 1994 o harmonizácii určitých odvetví súkromného práva členských štátov [3], z 15. novembra 2001 o aproximácii občianskeho a obchodného práva členských štátov [4] a z 2. septembra 2003 o oznámení Komisie Európskemu parlamentu a Rade - jednotnejšie európske zmluvné právo - akčný plán [5], - so zreteľom na prvú výročnú správu Komisie z 23. septembra 2005 o napredovaní v oblasti európskeho zmluvného práva a preskúmania acquis (KOM(2005)0456), v ktorej Komisia uvádza, že preskúmanie spotrebiteľského acquis "zasa prispeje k rozvoju širšieho spoločného referenčného rámca (CFR)", - so zreteľom na oznámenie Komisie Európskemu parlamentu a Rade z 11. októbra 2004 o Európskom zmluvnom práve a revízii acquis: ako ďalej (KOM(2004)0651), v ktorom Komisia uvádza, že vo vhodných prípadoch použije CFR ako súbor nástrojov pri prezentovaní návrhov na zlepšenie kvality a jednotnosti existujúceho acquis a budúcich právnych nástrojov v oblasti zmluvného práva, - so zreteľom na článok 108 ods. 5 rokovacieho poriadku, A. keďže vo svojom uznesení z 23. marca 2006 zdôraznil, že nie je jasné, k akým praktickým výsledkom povedie iniciatíva týkajúca sa európskeho zmluvného práva, ani na akom právnom základe sa prijme akýkoľvek záväzný nástroj, B. keďže vo svojom uznesení z 23. marca 2006 požiadal Komisiu okrem iných informácií aj o vyhlásenie o tom, ako navrhuje vziať do úvahy vo svojej ďalšej práci výsledky workshopov siete CFR-net a výskumných skupín, 1. zdôrazňuje svoje presvedčenie, že jednotný vnútorný trh nemôže byť úplne funkčný bez prijatia ďalších opatrení zameraných na harmonizáciu občianskeho práva; 2. pripomína, že iniciatíva týkajúca sa európskeho zmluvného práva je najdôležitejšou iniciatívou, aká prebieha v oblasti občianskeho práva; 3. pevne podporuje prístup, ktorého cieľom je vytvoriť širší spoločný referenčný rámec pre všeobecné otázky zmluvného práva, presahujúci oblasť ochrany spotrebiteľa; 4. zdôrazňuje, že popri práci na revízii spotrebiteľského acquis by mala pokračovať práca na širšom CFR; vyzýva Komisiu, aby súbežne s činnosťou na revízii spotrebiteľského acquis pokračovala v práci na projekte, ktorého cieľom je širší CFR; 5. zdôrazňuje, že hoci zatiaľ nie je známy konečný zámer a právna forma CFR, práca na projekte by sa mala vykonať náležite a malo by sa pritom zohľadniť, že konečný dlhodobý výsledok by mohol byť záväzný nástroj; mali by sa ponechať otvorené všetky rozličné možnosti týkajúce sa zámeru a právnej formy budúceho nástroja; 6. vyzýva Komisiu, aby pri predkladaní legislatívnych návrhov prihliadla k dlhodobej perspektíve CFR; 7. vyzýva Komisiu, aby do práce na CFR priebežne zapájala Európsky parlament; 8. poveruje svojho predsedu, aby toto uznesenie postúpil Rade a Komisii. [1] Prijaté texty, P6_TA(2006)0109. [2] Ú. v. ES C 158, 26.6.1989, s. 400. [3] Ú. v. ES C 205, 25.7.1994, s. 518. [4] Ú. v. ES C 140 E, 13.6.2002, s. 538. [5] Ú. v. EÚ C 76 E, 25.3.2004, s. 95. --------------------------------------------------